b'\n_START_ARTICLE_\nKeltavatsamurmeli\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nKeltavatsamurmelit ovat pieni\xc3\xa4 tai keskikokoisia jyrsij\xc3\xb6it\xc3\xa4. Koiraat ovat 3\xe2\x80\x935,2 kilon painoisia ja 49\xe2\x80\x9370 senttimetrin pituisia. Naaraat ovat hieman pienempi\xc3\xa4, ja niiden paino on 1,6\xe2\x80\x934 kiloa ja pituus 47\xe2\x80\x9367 senttimetri\xc3\xa4. My\xc3\xb6s kuivilla alankoalueilla el\xc3\xa4v\xc3\xa4t yksil\xc3\xb6t ovat yleens\xc3\xa4 pienempi\xc3\xa4 kuin keskikosteilla vuoristoseuduilla el\xc3\xa4v\xc3\xa4t lajitoverit. H\xc3\xa4nn\xc3\xa4n pituus on 13\xe2\x80\x9322 senttimetri\xc3\xa4. Keltavatsamurmelin vartalo on tukeva ja p\xc3\xa4\xc3\xa4 lyhyt ja leve\xc3\xa4. Korvat ovat pienet ja karvaiset._NEWLINE_Lajin aluskarva on pehme\xc3\xa4\xc3\xa4, tihe\xc3\xa4\xc3\xa4 ja villaista sel\xc3\xa4n ja kylkien puolella. Karkeamman ja pidemm\xc3\xa4n peitinkarvan k\xc3\xa4rjet ovat vaaleat ja varret tummemmat. Lajin turkki on yleisv\xc3\xa4rilt\xc3\xa4\xc3\xa4n kellanruskea, mutta kaulan sivuilla on kellert\xc3\xa4vi\xc3\xa4 t\xc3\xa4pli\xc3\xa4 ja silmien v\xc3\xa4liss\xc3\xa4 valkoisia pilkkuja. Vatsa on keltainen tai oranssinruskehtava ja jalat ovat p\xc3\xa4hkin\xc3\xa4nruskeat tai tummanruskeat.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nKeltavatsamurmelia el\xc3\xa4\xc3\xa4 Pohjois-Amerikan l\xc3\xa4nsiosissa. Sen levinneisyysalue ulottuu Kanadasta Brittil\xc3\xa4isen Kolumbian kaakkois- ja Albertan etel\xc3\xa4osista Yhdysvaltojen etel\xc3\xa4osiin. Yhdysvalloissa etel\xc3\xa4rajana ovat Sierra Nevada ja White Mountains etel\xc3\xa4isess\xc3\xa4 Kaliforniassa ja Nevadassa, Utahin etel\xc3\xa4osat sek\xc3\xa4 Sangre de Cristo Mountains pohjoisessa New Mexicossa._NEWLINE_Keltavatsamurmelit el\xc3\xa4v\xc3\xa4t yleens\xc3\xa4 suhteellisen l\xc3\xa4mpimiss\xc3\xa4 ja kuivissa ymp\xc3\xa4rist\xc3\xb6iss\xc3\xa4 keskikorkeuksilla. Elinymp\xc3\xa4rist\xc3\xb6n\xc3\xa4 voi olla puoliaavikko, mets\xc3\xa4maat, mets\xc3\xa4aukiot tai alppiniityt. Suurin osa yksil\xc3\xb6ist\xc3\xa4 asuu noin 2\xc2\xa0000 metriss\xc3\xa4. Levinneisyysalueen etel\xc3\xa4osissa asuinalueet ovat p\xc3\xa4\xc3\xa4osin korkeammalla, ja esimerkiksi White Mountainsilla lajia tavataan vain yli 2\xc2\xa0000 metrist\xc3\xa4.\n_START_SECTION_\nK\xc3\xa4ytt\xc3\xa4ytyminen\n_START_PARAGRAPH_\nKeltavatsamurmelit el\xc3\xa4v\xc3\xa4t yksin, pareissa tai yhdyskunnissa. Yhdyskunnat ovat yleens\xc3\xa4 muodostuneet yhdest\xc3\xa4 tai useammasta aikuisesta uroksesta, 1\xe2\x80\x935 naaraasta ja niiden j\xc3\xa4lkikasvusta. K\xc3\xa4yt\xc3\xa4nn\xc3\xb6ss\xc3\xa4 kaikki koiraat ja hieman alle puolet naaraista l\xc3\xa4htev\xc3\xa4t synnyinyhteist\xc3\xb6st\xc3\xa4\xc3\xa4n yleens\xc3\xa4 noin vuoden ik\xc3\xa4isin\xc3\xa4. Keltavatsamurmelit tulevat koloistaan ulos yleens\xc3\xa4 pian auringonnousun j\xc3\xa4lkeen, ja ne viett\xc3\xa4v\xc3\xa4t aamun ensitunnit aurinkoa ottaen ja puhdistaen itse\xc3\xa4\xc3\xa4n. Aamup\xc3\xa4iv\xc3\xa4n aikana ne ruokailevat. T\xc3\xa4m\xc3\xa4n j\xc3\xa4lkeen ne j\xc3\xa4lleen ottavat aurinkoa ja harjaavat itse\xc3\xa4\xc3\xa4n sek\xc3\xa4 my\xc3\xb6s viett\xc3\xa4v\xc3\xa4t pitki\xc3\xa4 aikoja koloissaan. Iltap\xc3\xa4iv\xc3\xa4ll\xc3\xa4 ne ruokailevat uudelleen. Laji on kasvinsy\xc3\xb6j\xc3\xa4, ja sen ruokavalioon kuuluu monenlaisia ruohoja, kukkia ja siemeni\xc3\xa4._NEWLINE_Keltavatsamurmelit viett\xc3\xa4v\xc3\xa4t jopa 80 prosenttia el\xc3\xa4m\xc3\xa4st\xc3\xa4\xc3\xa4n koloissaan maan alla. Niiden talvihorros kest\xc3\xa4\xc3\xa4 yleens\xc3\xa4 kahdeksan kuukautta syyskuun alkupuolelta toukokuulle. Horroksen kesto voi kuitenkin vaihdella vuodesta riippuen. Kaikista murmeleista vain keltavatsamurmelit ja mets\xc3\xa4murmelit eiv\xc3\xa4t horrosta yhteis\xc3\xb6iss\xc3\xa4, vaikkakin nuoret keltavatsamurmelit saattavat joskus horrostaa my\xc3\xb6s yhteis\xc3\xb6ss\xc3\xa4._NEWLINE_Keltavatsamurmeli tulee sukukyps\xc3\xa4ksi noin kahden vuoden i\xc3\xa4ss\xc3\xa4, mutta vain nelj\xc3\xa4nnes naaraista lis\xc3\xa4\xc3\xa4ntyy heti kaksivuotiaana. Koiraat saavat ensimm\xc3\xa4iset j\xc3\xa4lkel\xc3\xa4isens\xc3\xa4 yleens\xc3\xa4 kolmevuotiaana tai vanhempana. Vuodessa on yksi parittelukausi, joka kest\xc3\xa4\xc3\xa4 noin kaksi viikkoa talvihorroksesta her\xc3\xa4\xc3\xa4misest\xc3\xa4. Tiineys kest\xc3\xa4\xc3\xa4 noin 30 vuorokautta, mink\xc3\xa4 j\xc3\xa4lkeen naaras synnytt\xc3\xa4\xc3\xa4 3\xe2\x80\x938 poikasta. Vastasyntyneet poikaset ovat noin 11,1 senttimetri\xc3\xa4 pitki\xc3\xa4 ja painavat noin 33,8 grammaa. Poikaset tulevat ulos pes\xc3\xa4st\xc3\xa4 noin kolmen viikon ik\xc3\xa4isin\xc3\xa4, jolloin vanhempien huolenpito niit\xc3\xa4 kohtaan alkaa v\xc3\xa4het\xc3\xa4.'